
	*  Съгласно чл. 23 от Наредбата за обхвата и методологията за извършване на оценка на въздействието изводите и относимата информация от извършената цялостна предварителна оценка на въздействието се включват във финансовата обосновка по чл. 35, ал. 1, т. 4 от Устройствения правилник на Министерския съвет и на неговата администрация.
**   На основание чл. 85, ал. 1 от Устройствения правилник на Министерския съвет и на неговата администрация е необходимо това становище да бъде публикувано заедно с оценката на въздействието и проекта на акт при обществените консултации, провеждани в изпълнение на Закона за нормативните актове.

	Относно Доклада на цялостната предварителна оценка на въздействието:
Относно раздел 1 „Проблем/проблеми за решаване”
В началото на раздела е включен обширен текст, който по съдържание излиза извън рамките на „Описание на проблема“. Значителна част от него има характер на въведение, а друга част съдържа конкретни цели, предвидени действия и мерки. Последните следва да бъдат преместени в съответните раздели на доклада, предназначени за представяне на цели и варианти за действие, за да се избегне смесване на различни елементи от оценката.
По отношение на дефинираните проблеми препоръчваме Проблем 1 и Проблем 2 да бъдат обединени, като акцентът се постави върху ниския дял на електрическите автомобили в България. Проблемът, свързан с остарелия автопарк с преобладаващ дял автомобили с двигатели с вътрешно горене (ДВГ), не следва да се извежда като самостоятелен, тъй като целта не е подновяване на автопарка с автомобили с ДВГ.
При представянето на проблемите препоръчваме да бъде включена и информация по т. 1.1–1.3, като, при възможност, тя се допълни с конкретни данни, статистически показатели и аргументи, подкрепящи описанието. Това ще осигури по-пълна и структурирана представа за мащаба, причините и последиците от всеки проблем.
Относно раздел 2 „Заинтересовани страни“
В представения текст липсват данни за приблизителния брой на заинтересованите страни – например оператори и собственици на зарядни станции, фирми, изграждащи зарядна инфраструктура, търговци и вносители на електрически и конвенционални автомобили, както и търговци на автомобили втора употреба и други. Посоченото е, че списъкът на заинтересованите страни не е изчерпателен, но това не е и целта на изброяването. Целта на оценката на въздействието е именно да бъдат оценени ефектите върху всички релевантни групи, поради което освен основните, вече упоменати структури, следва да бъдат включени и останалите организации и лица, които имат отношение към електрическата мобилност.
Относно раздел 3 „Цели“
Посочени са цели, които се поставят при регулирането на обществените отношения с проекта на нормативен акт, но препоръчваме те да бъдат формулирани по-конкретно, с измерими параметри и с определен график за тяхното постигане. В съответствие с препоръката по раздел 1, за всеки идентифициран проблем следва да бъдат поставени ясни, конкретни и измерими цели.
Добрата практика при формулиране на цели изисква, когато са налични базови данни, те да бъдат използвани за определяне на конкретни целеви стойности. Например, като цел може да бъде заложено: изграждането на минимум 10 000 нови публични зарядни станции в рамките на 5 години; въвеждането на стимули, водещи до поне 20% ръст в продажбите на електромобили до 2030 г.; увеличаването на дела на електромобилите в общия автопарк от 0,5% на 3% и др.
Относно раздел 4 „Варианти на действие“:
Необходимо е за всеки от проблемите, посочени в раздел 1, да бъдат описани съответните изследвани варианти за действие. В настоящата редакция таблицата в раздел 4 не съответства на раздел 1, където са формулирани четири проблема. Следва двата раздела да бъдат синхронизирани, така че проблемите и предлаганите варианти да съвпадат по съдържание и последователност.
Относно раздел 5 „Анализ на въздействията“
В Доклада липсва т.5.1 . Определяне на икономическите, социални и екологични.  Необходимо е за всеки от проблемите, посочени в раздел 1, да се представи отделен анализ, включващ пряко и непряко икономическо, социално и екологично въздействие на предложените мерки, с изясняване на начина, по който всяко въздействие се проявява, кои са засегнатите страни и в каква степен. Въздействията следва да се оценят спрямо текущото състояние – в качествено, количествено и парично изражение, когато това е възможно. При липса на възможност за количествена оценка е необходимо да се обоснове причината.
Относно т. 5.2 Качествена оценка на по-значимите въздействия и специфичните им аспекти
В настоящата редакция информацията е обобщена и не разглежда въздействията по отделните проблеми. Необходимо е да се идентифицират специфичните аспекти на въздействията за всеки от проблемите и за всеки от вариантите на действие. Таблиците следва да бъдат ревизирани и приведени в пълно съответствие с раздел 1, така че да се гарантира последователност и яснота при оценката.
Относно т. 5.3. Количествена оценка на най-значимите въздействия и на специфичните им аспекти
При цялостната оценка на въздействието се очаква да бъдат представени (изчислени) количествено, докъдето е това е възможно, след което описани и качествено всички значителни икономически и/или социални, и/или екологични положителни и отрицателни въздействия върху всяка група заинтересовани страни. Изчисленията трябва да са най-малко за следващите три години, водещи до ползи и разходи, включително директни, за заинтересованите страни, за отделни икономически и социални сектори и/или групи предприятия - за една година, в левове и/или в други мерни единици, позволяващи съпоставяне за всеки вариант за действие.
В така изготвената оценка липсват конкретни количествени прогнози и изчисления. Настоящите прогнози, например „ускорен темп на растеж от 30–40%“, са общи и не са базирани на модели или конкретни числови изчисления. Не са представени детайлни сметки за спестени емисии (напр. колко тона CO₂/годишно при 30 000 електромобили), за здравни ползи (напр. намалени случаи на астма в стойности в лева) или за икономически ефекти (напр. принос към БВП от нови работни места). Въпреки че се посочва, че няма бюджет по НПВУ, не е предоставена алтернативна оценка на разходите и източниците на финансиране, например чрез европейски фондове или частни инвестиции. Това е проблем, тъй като предварителната оценка на въздействието следва да включва конкретни сценарии (оптимистичен/песимистичен) с количествени данни, за да се оцени рентабилността на законопроекта.
С оглед на горното препоръчително е да се използват подходящи модели (например базирани на данни от International Energy Agency (IEA) или International Council on Clean Transportation (ICCT), като се изчислят спестяванията от емисии (например ~30% от фини прахови частици при автомобили с ДВГ, както е посочено), както и разходите за изграждане на инфраструктура (~5000 станции х средна цена 10–50 хил. лв. на станция).[footnoteRef:1] [1:  Например: ако България цели 30 000 електромобили (EVs) до 2026 г., IEA данни могат да помогнат да се изчисли спестяването на емисии (30 000 x 1.5 т = 45 000 т CO2/годишно). За сравнение може да се анализира как темпът на растеж на EVs в България (45% годишно) се сравнява с други страни (напр. Унгария: 30-40% годишен ръст).
За разходи: IEA предоставя оценки за средна цена на зарядна станция (напр. 10 000-50 000 лв. за AC/DC станция), което може да се използва за прогнозни разходи за 5000 станции.] 

Напомняме, че при извършване на цялостна оценка на въздействието, анализът на въздействията трябва да включва задълбочен качествен и количествен анализ на най-значимите въздействия и на специфичните им аспекти, който се извършва чрез определени методи за анализ на въздействията, като например Модела на стандартните разходи, Анализ на разходите и ползите, Анализ на ефективността, Мултикритериен анализ и др. Възможно е използването и на други, подходящи методи, според въздействията (икономически, социални, екологични или техните специфични аспекти), които са обект на анализ. Изборът на един или повече методи за анализ на въздействията се мотивира в оценката. При разглеждане на въздействията препоръчваме да се следват насоките от Ръководството за извършване на предварителна оценка на въздействието (Ръководство), с отговори на примерните въпроси при идентифициране на въздействията (стр.28).
Относно раздел 5.4. Административна тежест
Настоящата информация е представена обобщено и не дава конкретна представа за ефекта върху заинтересованите страни. Необходимо е подробно да се опише как всяка от предложените мерки за всеки от посочените проблеми ще промени административната тежест за отделните групи заинтересовани страни. Това включва анализ на нови регулаторни режими, създаването на регистри или други административни процедури, както и оценка на обема на документооборота, изискваните ресурси и потенциалните трудности при изпълнение. Така оценката ще позволи реалистична преценка на натоварването и възможностите за оптимизация.
Относно раздел 5.5 „Оценка на въздействието върху малките и средните предприятия (МСП - тест)“
Напомняме, че при извършването на цялостна оценка на въздействието задължително се извършва оценка на въздействието върху малките и средни предприятия (МСП-тест). Тя е неделима част от предварителната оценка и се базира на консултации с предприятия и/или техни представителни организации, като се отчита броят и категорията на засегнатите предприятия, разходите и ползите от прилагането на нормативния акт, необходимостта от включването на МСП в обхвата на акта и възможностите за намаляване на негативните ефекти. При оценката следва да се разгледат въпроси като нови разходи по изпълнение на нормативни изисквания, влияние върху достъпа до финансиране, инвестиционния цикъл, пускането на продукти на пазара, регулирането на икономически сектори и потенциалното създаване или закриване на предприятия. Резултатите от МСП-теста трябва да бъдат интегрирани в анализа на вариантите за действие и да се използват за предприемане на конкретни мерки за преодоляване на евентуални диспропорции. Повече за извършването на МСП теста е описано в Ръководството за предварителна оценка на въздействието (стр. 42–52).
Относно раздел. 5.6 „Описание на разходите и ползите върху заинтересованите страни“
Необходимо е да се представят подробно както негативните въздействия (разходите), така и положителните (ползите) за всяка от заинтересованите страни, като това се направи за всеки вариант за действие и за всеки от разглежданите проблеми. Анализът трябва да позволи ясно сравнение на ефектите върху различните групи и да подпомогне вземането на информирано решение.
Относно раздел 8 „ Обществени консултации“:
В раздела са посочени множество постъпили предложения и становища от проведените през 2023 г. срещи със заинтересовани страни, но не става ясно кои теми са обсъждани и дали са  спазени изискванията на чл. 24, ал. 1 от Наредбата за обхвата и методологията за извършване на оценка на въздействието (НОМИОВ). Препоръчваме в Доклада да се включи анализ, като може да се оформи във вид на таблица за ключовите теми и предложения и как са адресирани (например кои предложения са приети/отхвърлени и защо).
Напомняме, че на Портала за обществени консултации на 10 април 2023 г. е открита предварителна консултация по Консултационния документ за проект на Закон за насърчаване на електрическата мобилност- ТУК, но не е публикувана Справка за постъпилите предложения, което противоречи с добрите практики за прозрачност на процеса по консултиране.
С оглед на това е необходимо в Доклада да се включи хиперлинк към проведената предварителна консултация на Портала за обществени консултации, както и при провеждането на обществената консултация по реда на чл. 26 ЗНА да се предостави линк към предварителната консултация. 
Относно Резюмето на цялостната оценка на въздействието:
Обръщаме внимание, че съгласно чл. 22, ал. 1 от НОМИОВ цялостната предварителна оценка на въздействието се състои от Доклад и Резюме. Резюмето представлява отделен документ, изготвен по образеца в Приложение № 2. Разделите от Резюмето следва да съответстват на информацията и изводите в Доклада, но да бъдат представени в по-кратък и обобщен формат.
Напомняме, че всички образци на документи за извършване на оценки на въздействието са публикувани ТУК:

